Yhdysvaltalainen ilmakitaran maailmanmestari pyrkii Oulun johtoon – lupaa asukkaille pitsaa ja rahaa

Oulun kaupunginjohtaja kiistää antaneensa tukensa ”Nordic Thunderille”.

Oulun kaupunginjohtajaksi hakeva ilmakitaransoiton chicagolainen maailmanmestari Justin Howard on julkaissut taustatietoa hakemuksestaan ja itsestään sekä omilla Facebook-sivuillaan että avaamillaan Nordic for Mayor -sivuilla.

Howard, lempinimeltään ”Nordic Thunder”, kertoo päättäneensä hakea virkaa pohdittuaan ensin, miksi kukaan ilmakitaransoiton maailmanmestari ei ole ikinä ollut minkään kaupungin pormestari. Huomattuaan, että jo olisi aika, hän keksi, ettei parempaa kaupunkia siihen tarkoitukseen voi olla kuin Oulu, ”Skandinavian pohjoinen pääkaupunki”.

Howard voitti ilmakitaransoiton maailmanmestaruuden Oulussa vuonna 2012.

Justin Howard voitti ilmakitaran maailmanmestaruuden Oulussa vuonna 2012.­

Sosiaalisessa mediassa kampanjoiva Howard on kehittänyt hakemuksensa tueksi hashtagit: #makeoulugreat, #nordicformayor, #nordicforthunder.

Facebook-tervehdyksessään To the People of Oulu Howard kertoo suhteensa Ouluun olevan”magneettinen” ja ”sielunsa syntyneen Oulussa”. Oulu ja oululaiset täyttävät hänet aina ”rakkaudella”.

Howard kertoo rohkaistuneensa ehdokkuuteen saatuaan Oulun nykyisen kaupunginjohtajan Matti Pennasen ”virallisen tuen” (official endorsement) kommentilla ”hyvä ehdokas”. Vieressä on kuva, jossa Howard poseeraa Pennasen kanssa.

ENSI kesänä eläkkeelle jäävä Pennanen kuitenkin kiistää IS:lle sanoneensa ottaneensa millään tavalla kantaa seuraajansa valintaan.

– Enkä aio ottaa. Tuo (kommentti) liittyy ihan muuhun yhteyteen, Pennanen toteaa aavistuksen kireän sävyisen varautuneesti.

Howard muistuttaa edustaneensa Oulua jo tahattoman globaalisti kierrettyään maailmaa ammattimaisena ilmakitaristina levittämässä sanomaansa rauhasta, rakkaudesta ja yhteisymmärryksestä.

– Nyt on tullut aika, että asetun Oulun kaupungintaloon ja alan edustaa Oulua paikallisesti, Howard kirjoittaa.

Hän uskoo, että ilmakitaramaailmanmestari kaupunginjohtajana toisi raikasta ilmaa politiikan ajoittaiseen ummehtuneisuuteen.

Pohjoinen valo kiehtoo ”Nordic Thunderia”.­

Kaupunginjohtajana hän lupaa antaa äänen jokamiehille, koska on itsekin jokamies.

– Jokamies, joka rakastaa pitsaa ja lupaa järjestää pitsaa oululaisille. Jokamies, joka lupaa antaa osan palkastaan tavallisille oululaisille. Jokamies, joka käyttää pieniä (little clothing) vaatteita ja haluaa edustaa jokamiehiä pukumiesten keskellä.

Täällä ”Nordic Thunder” viihtyy. Nallikari.­

Howard kertoo harrastavansa näkymättömien instrumenttien soittamista, karaoken laulamista, tykittämistä (shooting pool, kaksoismerkitys) Snooker Timessa (oululainen biljardisali) tanssimista 45 Specialissa (oululainen yökerho), patikoimista Hailuodossa (saari Oulun lähellä), uimista Nallikarin biitsillä (uimaranta Oulussa), rentoutumista Kesän Saunassa (saunalautta Tuiran uimarannalla) ja revontulien katselua.

Sekä kaupunginjohtajaksi pyrkimistä.

HOWARD kertoo matkustaneensa maailmanmestarina maailmalla ja tavanneensa miehiä ja naisia jokaiseen lähtöön.

– Olen huomannut, ettei ole merkitystä, mitä kieltä puhut, mikä on poliittinen taustasi, uskontosi tai seksuaaliset mieltymyksesi. ihmiset ovat kaikkialla samanalaisia.

Hänkin pyrkii Oulun uudeksi kaupunginjohtajaksi, ilmakitaransoiton maailmanmestari Justin Howard alias ”Nordic Thunder”.­

­

­

– Ihmiset haluat löytää jonkun, johon voivat luottaa ja uskoa.

Luottamuksen saavuttaminen edellyttää Howardin mielestä erityistä luonnetta ja avoimuutta.

– Kun puhun, puhun sydämestäni.

Hän uskoo saavuttaneensa oululaisten luottamuksen olemalla ”oma itsensä”.

Howard on listannut muodolliset meriittinsä:

Akatemia: Rock N Roll -yliopisto

Tutkinto: Ilmakitaraopintojen maisteri

Aloitti: 19.5.2006

Lopetti 16.8.2012

Oulun kaupunginjohtajaksi hakevat myös ylioppilas Julius Heikuri, kuorma-autonkuljettaja Samuli Hietanen, maisterit Maire Ahopelto, Päivi Laajala, Marjukka Manninen, Timo Nousiainen, Tapani Turpeinen ja Mika Penttilä, diplomi-insinöörit Matti Matinheikki ja Hannu Valkonen sekä LKV-kiinteistövälittäjä Risto Huttunen.